DA Den Europæiske Unions Tidende C 413/1

UDTALELSE FRA KOMMISSIONEN

af 10. december 2015

om planen for bortskaffelse af radioaktivt affald, der fremkommer ved demonteringen af kernekraftværkerne KWB-A og KWB-B beliggende i Biblis i delstaten Hessen i Tyskland

(Kun den tyske udgave er autentisk)

(2015/C 413/01)

Nedenstående vurdering foretages i henhold til Euratomtraktatens bestemmelser, uden at dette berører eventuelle yderligere vurderinger, der skal foretages i henhold til traktaten om Den Europæiske Unions funktionsmåde samt de forpligtelser, der følger heraf og af afledt ret (1).

Den 27. marts 2015 modtog Kommissionen i overensstemmelse med Euratomtraktatens artikel 37 fra Tysklands regering almindelige oplysninger om en plan for bortskaffelse af radioaktivt affald, der fremkommer ved demonteringen af kernekraftværkerne KWB-A og KWB-B.

På grundlag af disse oplysninger og yderligere oplysninger, som Kommissionen anmodede om den 26. maj 2015, og som de tyske myndigheder fremsendte den 13. juli 2015, og efter høring af ekspertgruppen har Kommissionen udarbejdet følgende udtalelse:

1. Afstanden mellem anlægget og den nærmeste grænse til en anden medlemsstat, som i dette tilfælde er Frankrig, er 82 km. Nederlandene, nærmere bestemt hvor Rhinen krydser grænsen, befinder sig i en afstand af 212 km.

2. Under normale demonteringsaktiviteter er det ikke sandsynligt, at væske- og gasformige radioaktive udslip vil give anledning til en eksponering af sundhedsmæssig betydning af befolkningen i andre medlemsstater ifølge de dosisgrænser, som fastsættes i de nye grundlæggende sikkerhedsnormer (direktiv 2013/59/Euratom).

3. Fast radioaktivt affald lagres midlertidigt på stedet før forsendelsen til godkendte behandlings- eller bortskaffelsesanlæg i Tyskland. Ikke-radioaktivt fast affald og restaffald, der — når de fastsatte sikkerhedskrav er opfyldt — er undtaget fra lovpligtig kontrol, frigives til bortskaffelse som konventionelt affald eller til genbrug eller genvinding. Dette vil ske i overensstemmelse med kriterierne i de nye grundlæggende sikkerhedsnormer (direktiv 2013/59/Euratom).

4. Skulle der ske utilsigtet udledning af radioaktive stoffer som følge af ulykker af den type og størrelse, som omhandles i de almindelige oplysninger, vil de doser, som befolkningen i en anden medlemsstat efter al sandsynlighed vil blive udsat for, ikke være af sundhedsmæssig betydning, jf. de referenceniveauer, som er fastsat i de nye grundlæggende sikkerhedsnormer (direktiv 2013/59/Euratom).

Kommissionen konkluderer derfor, at gennemførelsen af planen for bortskaffelse af radioaktivt affald i enhver form, der fremkommer ved demonteringen af kernekraftværkerne KWB-A og KWB-B beliggende i Biblis i delstaten Hessen i Tyskland, hverken under normal drift eller i tilfælde af ulykker af den type og størrelse, som omhandles i de almindelige oplysninger, kan antages at ville medføre en sundhedsmæssigt betydelig radioaktiv kontaminering af en anden medlemsstats vande, jord eller luftrum, jf. de bestemmelser, som fastsættes i de nye grundlæggende sikkerhedsnormer (direktiv 2013/59/Euratom).

Udfærdiget i Bruxelles, den 10. december 2015. På Kommissionens vegne Miguel ARIAS CAÑETE Medlem af Kommissionen

(1) For eksempel skal der i henhold til traktaten om den Europæiske Unions funktionsmåde foretages en yderligere vurdering af miljøforholdene. Indledningsvis ønsker Kommissionen at henlede opmærksomheden på bestemmelserne i direktiv 2011/92/EU om vurdering af visse offentlige og private projekters indvirkning på miljøet, direktiv 2001/42/EF om vurdering af bestemte planers og programmers indvirkning på miljøet, direktiv 92/43/EØF om bevaring af naturtyper samt vilde dyr og planter og direktiv 2000/60/EF om fastlæggelse af en ramme for Fællesskabets vandpolitiske foranstaltninger.